ইতিহাসের পাতায় দেখা যাচ্ছে, এদেশে রাজা আসে রাজা যায়। আম-লোকের তেমন ভ্রুক্ষেপ নেই। খেটে-খাওয়া জনসাধারণ বাঘে-কুমিরের লড়াইয়ে তেমন ঔৎসুক্য দেখায় না। মানুষ শুধু ভয় পায়, তাদের অবস্থা যেন নলখাগড়ার মতো না হয়। সবচেয়ে জ্বলন্ত উদাহরণ পলাশী। পলাশীর প্রান্তরে যুদ্ধের নামে (যুদ্ধ বলতে যা বোঝায়, পলাশীতে তা হয় নি। কয়েক ঘণ্টার যুদ্ধ-নাটক হয়েছে মাত্র) প্রহসনের কামান-দাগাদাগির পর পাঁচশ’ গোরা পল্টন যখন তৎকালীন রাজধানী মুর্শিদাবাদ পৌঁছে, তখন এত লোক তামাশা দেখতে এসেছিল যে, স্বয়ং ক্লাইভ পর্যন্ত স্বীকার করতে বাধ্য হন, ‘প্রত্যেকে একটা ঢিল মারলেই ইংরেজরা খতম হয়ে যেত’।